SKRIFTLIG FORESPØRGSEL E-2122/03

af Isabelle Caullery (UEN) til Kommissionen

(25. juni 2003)

Om: Udvikling af vedvarende energi i Tyrkiet

1. Kan Kommissionen oplyse, hvilke former for støtte, aktioner, programmer og/eller budgetposter, der kan ansøges om til fremme af udvikling af vedvarende energi og navnlig vindkraft i Tyrkiet?

Kan der i forbindelse med programmerne MEDA, Euromed, støtte til SMV'er, det nye instrument til økonomisk partnerskab mellem Middelhavsområdet og EU (FEMIP) og anden støtte til Tyrkiet bidrages til fremme af vindkraft i landet?

2. Kan Kommissionen også give oplysninger om de faciliteter, som EIB tilbyder til fremme af denne energiform i Tyrkiet?

3. Prøver Kommissionen i sine forbindelser med Tyrkiet at fremme formålet med det europæiske direktiv, der sigter mod, at 12 % af energiforbruget i Europa inden 2010 er vedvarende?

Svar afgivet på Kommissionens vegne af Günter Verheugen

(12. august 2003)

Kommissionens støtte til Tyrkiet styres nu gennem programmet for finansiel førtiltrædelsesstøtte (budgetpost B7-050). Støtten har form af institutionsopbygning og investering og tager hovedsagelig sigte på de prioriterede opgaver i tiltrædelsespartnerskabet. En af disse opgaver i tiltrædelsespartnerskabet er at opstille et program med henblik på at reducere den tyrkiske økonomis energiintensitet og i højere grad anvende vedvarende energikilder (VEK). Derfor kan støtten anvendes til disse formål, selv om Kommissionen ikke normalt yder støtte til større indtægtsskabende investeringer. Støtten kan også anvendes til samfinansiering af Tyrkiets deltagelse i EU's programmer og agenturer, herunder det flerårige program Intelligent energi i Europa 2003-2006. Dette program fremmer bæredygtig udvikling på energimarkedet og fokuserer på energieffektivitet (SAVE), anvendelse af vedvarende energikilder (Altener) og energispredning, bl.a. på transportområdet (STEER).

Den Europæiske Investeringsbank (EIB) udlåner penge til en række større investeringer i infrastruktur i Tyrkiet, bl.a. inden for energi-, transport- og vandsektoren. Midlerne skaffes hovedsagelig fra Euromed-rammebeløbet under EIB's mandat til långivning til tredjelande og fra dens førtiltrædelsesfacilitet. EIB har sat sig som mål at fordoble andelen af sine samlede udlån til eksempelvis projekter, der omhandler vedvarende energi, fra 7,5 til 15 % i løbet af de kommende fire år.

Kommissiones hvidbog fra 1997(1) fastsætter et generelt mål om, at 12 % af energiforbruget skal komme fra vedvarende energikilder, og opstiller en strategi og handlingsplan til fremme af vedvarende energikilder i EU. Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet(2) fastsatte også vejledende mål for 2010, men for medlemsstaterne og for de 10 tiltrædende lande, der bliver medlemsstater i 2004. Disse referenceværdier er angivet i bilaget til direktivet og skal realiseres af samtlige medlemsstater før 2010. Kommissionen følger nøje realiseringsforløbet og kan, om nødvendigt, fremsætte forslag om obligatoriske mål i 2004.

(1) KOM(97) 599 endelig udg.

(2) EFT L 283 af 27.10.2001.